תכנון ההוראה והלמידה הוא אחד העקרונות החיוניים להצלחת התלמיד בתכנית היל"ה. בתקופת הקורונה, המתאפיינת בדינמיות ובחוסר יציבות, מתחדד אף יותר הצורך בתכנון מוקפד של ההוראה והלמידה ובמעקב אחר התקדמות התלמידים ביחס לתכנון.

למה חשוב לתכנן את ההוראה והלמידה?

**כפי שמנתח אינו נכנס לחדר ניתוח ללא פרוטוקול וקבלן לא ניגש לבנות בניין ללא תכניות הנדסיות מאושרות, כך מורה אינו מעביר שיעור ללא תכנון מוקדם. במילים אחרות, מעט גורמים הכרחיים להצלחה בהוראה כמו תכנון מיטבי של שיעור (Cunningham, 2009).**

תכנון הוא הבסיס לכל תהליכי ההוראה והלמידה והוא חיוני בכדי להגביר את הסיכוי שהשיעור יזרום באופן חלק, הלומדים יזכו בהוראה איכותית ומיטבית וניצול הזמן (הן של הלומדים והן של המורים) - יהיה מרבי.

תכנון ההוראה והלמידה מתנהל בשלושה טווחי זמן במקביל: בטווח הארוך, התכנון עוסק בהגדרת מסגרת הלמידה באופן רחב (מטרות העל, כגון מסלול הלימודים, הערכים, סדרי העדיפויות החינוכיים והמאפיינים הכלליים של תכנית הלימודים); בטווח הבינוני הדגש הוא על תכנון מטרות לטווח זמן מוגדר (כגון מחצית או סמסטר) עבור כל אחד מהלומדים בהתאם לנקודת הזמן שבה נכנס לתהליך, לידע הקודם שלו ולמועדי הבחינות. התכנון לטווח הקצר עוסק ביום-יום של ההוראה והלמידה ובהגדרת מטרות למידה ברורות עבור כל אחד מן הלומדות והלומדים המגיעים למרכזי ההשכלה – שבוע אחרי שבוע, יום אחרי יום, שעה אחר שעה.

תכנון הלמידה:

תלמידים שונים מגיעים לתכנית היל"ה עם בסיס ידע שונה ולפרקי זמן משתנים. כניסתם לתכנית ויציאתם ממנה נעשות בנקודות זמן שונות לאורך שנת הלימודים וכך, מורים בתכנית נאלצים להתמודד עם מציאות דינמית ופעמים רבות – בלתי צפויה. הובלת התלמידים להצלחות לאור אתגרים אלה, מחייבת בניית תכנית למידה ברורה לכל נער, המציבה יעדי למידה ברורים ומוגדרים הנגזרים מיכולותיו, מהישגיו הקודמים ומתקופת הלמידה העומדת לרשותו בתכנית. יש לעדכן תכנית זו בהתאם להתקדמות התלמיד לאורך השנה ובהתאם להצלחותיו בבחינות השונות. את תכנית הלמידה לכל נער ניתן לבנות במערכת ה"קומקס" או על גבי כל פורמט אחר. לפניכם הוראות לבניית תכנית למידה לנער במערכת ה"קומקס". תכנית למידה זו נבנית ע"י מנהל ההשכלה, בעת קליטת הנער לתכנית ולאחר שעבר תהליך קליטה פדגוגי המסייע לו במיפוי הידע הקודם של הנער, הישגיו בבית הספר, יכולותיו, המוטיבציה שלו, ציפיותיו, זמן הלמידה העומד לרשותו בתכנית ומסלול הלמידה המתאים לו. לצד תכנית הלמידה הכוללת, על המורה לעסוק בתכנון ההוראה והלמידה, הן ברמת השיעור והן ברמת התלמיד.

**תכנון הלימודים עבור הלומדים בתכנית הילה מוכרח לעסוק כל העת בשאלה מה התלמיד יודע בנקודת הזמן הנוכחית וכיצד ניתן להביאו לממש את יעדי הלמידה שלו בתוך מסגרת זמן נתונה ומשתנה מבחינת אורכה**.

תכנון ההוראה:

**"התכנון הוא אותו שלב בהוראה שבו מורים מנסחים את מהלך הפעולה שלהם [...]. במלאכת התכנון הם קובעים לעצמם מה ללמד, כיצד ללמד, איך לארגן את הכיתה, באילו רוטינות להשתמש וכיצד להתאים את ההוראה לתלמידים יחידים" (יריב, 2018, 179).**

כאמור, ניתן לחלק את תכנון ההוראה של המורה בהיל"ה לשני סוגים עיקריים: תכנון לטווח הארוך ותכנון השיעור. במיטבה, הוראה מבוססת על היכרות קרובה עם הרקע של הלומד, מצבו הלימודי וצרכיו הייחודיים. תכנון ההוראה מבוסס על כל ההיבטים האלו של הלומד. בשל האופי המיוחד של הלמידה במרכזי ההשכלה, בהחלט יכול להיות כי תהליך תכנון אסטרטגי מעין זה יתרחש פעם בחודש או פעם ברבעון – בהתאם לנסיבות הלומד. לרשות המורים בתכנית עומד כלי לתכנון ההוראה לטווח הארוך. תכנון הלימודים של מורים בתכנית הילה מוכרח להתחיל בשאלות של מיפוי: מה התלמיד כבר יודע, מה הוא לא יודע וחשוב שידע, מה הוא לא יודע אך במסגרת הזמן והיכולות ניתן לוותר עליו.

כאמור, מטרת העל של התכנון היא לאפשר למורה להציג תכנית ללמידת הלומד. משום כך, ראוי שתכנון ההוראה והלמידה יחל במענה על ארבע שאלות מרכזיות (Reeves, 2011)[[1]](#footnote-1):

* מה הלומד ילמד?
* כמה מעמיקה ורחבה הלמידה שלו תהיה?
* איך ילמד?
* כיצד ידגים את למידתו?

מעקב אחר תפקוד התלמיד וההתקדמות בלמידה: הלומדים בתכנית היל"ה חווים לרוב עליות ומורדות הבאים לידי ביטוי בנוכחות, במוטיבציה ללמידה, במצבם הרגשי ובתפקודם בכלל. ביטויים אלה, המשקפים לרוב מצוקה ומשבר, חריפים יותר בתקופה זו. חשוב שלצד תכנון ההוראה והלמידה יתקיים מעקב אחר תפקודו הכולל של הלומד בתכנית וכן אחר התקדמותו הלימודית בכל מקצוע. מעקב זה מתנהל על גבי טבלת רמזור המתייחסת בעיקר להיבטים הפדגוגיים – לימודיים בתפקוד התלמיד. מנהל ההשכלה הוא זה שמנהל את המעקב על גבי הטבלה ומעדכן אותה.

**ארבעה דגשים נוספים לתכנון ולמעקב אחר התקדמות ואיכות הלמידה עבור תלמידי היל"ה:**

הגם שהעקרונות של תכנון שיעור דומים עבור סוגים שונים של לומדים, ישנם דגשים שחשובים במיוחד עבור מורים ולומדים במסגרות של נוער בסיכון:

1. **הכירו את הלומדים שלכם לעומק**. תכנון לימודים אישי ודיפרנציאלי המבוסס על היכרות מעמיקה עם ממדים רבים של הלומד הוא האסטרטגיה האפקטיבית ביותר לקידום לומדים בסיכון ולהגברת המוטיבציה שלהם ללמוד. ככל שתקדישו זמן רב יותר להיכרות עם הלומדים ותיטיבו להכיר את האתגרים, הצרכים, הכישורים והיכולות שלהם, כך יקל עליכם להוביל אותם להצלחה.
2. **שיקוף ההתקדמות**: צרו לתלמידים גרף התקדמות המשקף את הישגיהם ואפשרו להם לראות כיצד הם מתקדמים על הגרף על בסיס יומי, שבועי וחודשי. מעקב ויזואלי מעין זה יחזק את תחושת המסוגלות שלהם ויסייע להם להבין את מיקומם על הרצף הלימודי.
3. **רלוונטיות וחיבור לחיים**: בני נוער בסיכון יהיו מעורבים יותר בלמידה אם תכנית הלימודים שלהם תהיה רלוונטית לחיים האמתיים שלהם, לרקע התרבותי שלהם ולתחומי העניין שלהם. שאלון קצר על אודות תחומי העניין של הלומדים יסייע בידכם להכירם טוב יותר.
4. **חגיגת הצלחות**: כאשר הלומדים עומדים ביעדים ומשיגים את מטרות השיעור, תנו מקום לחגיגת ההישג. ציון הצלחות הוא מנוע מוטיבציוני חזק עבור כולנו, ועבור בני נוער אשר רגילים לחוות כישלונות – ביתר שאת. במידת האפשר, שתפו גם את ההורים בהישג הלומד או הלומדת.

1. [↑](#footnote-ref-1)